
И З В Е Ш Т А Ј
 О ПОСЛОВАЊУ КОМПЕНЗАЦИОНОГ 

ФОНДА РЕПУБЛИКЕ СРБИЈЕ
У 2016. ГОДИНИ
Београд, август 2017. године

I ОСНОВНИ ПОДАЦИ О КОМПЕНЗАЦИОНОМ ФОНДУ 
     РЕПУБЛИКЕ СРБИЈЕ И ДЕЛАТНОСТИ КОЈУ ОБАВЉА 



1) Правни статус
Компензациони фонд Републике Србије (у даљем тексту: Компензациони фонд), је правно лице основано Законом о јавним складиштима за пољоприврeдне производе („Службени гласник РС“, бр. 41/09 – у даљем тексту: Закон). Компензациони фонд је уписан у Регистар Агенције за привредне регистре решењем број: БД 193497/2009, од 14.12.2009. године, и званично је почео са радом од датума уписа у Регистар, а у складу са чл. 43. и 59. Закона. Седиште Компензационог фонда је у Београду, Немањина 22 – 26. 
2) Органи Компензационог фонда
Чланом 50. став 1. Закона, прописано је да су органи Компензационог фонда: Управни одбор, директор и Надзорни одбор. Чланове Управног и Надзорног одбора, и директора именује и разрешава Влада. 
На основу члана 50. став 2. Закона, Влада Републике Србије именовала је Управни одбор Компензационог фонда, Решењем о именовању председника, заменика председника и чланова Управног одбора Компензационог фонда Републике Србије, 24 број 119-393/2014, од 17. јануара 2014. Године, и то: Зорица Тешић, председник; Александра Миљић, заменик председника; Радослав Милојевић, члан; Ксенија Крудуљ, члан ; и Предраг Катанић, члан. 
На основу члана 54. став 1. Закона, за обављање послова директора Компензационог фонда именован је Саша Ждрња, решењем Владе Рпублике Србије о именовању директора Компензационог фонда Републике Србије, 24 број: 119-5343/2013, од 27. јуна 2013. године („Службени гласник РС“, број 56/2013).
3. Делатност Компензационог фонда


Основна делатност Компензационог фонда, прописана чланом 49. Закона, је да гарантује исплату штете на ускладиштеним пољопривредним производима по издатом робном запису, за коју је одговорно јавно складиште. 


Јавна складишта, која у смислу Закона имају дозволу за рад и уписана су као таква у Регистар који води Министарство пољопривреде и заштите животне средине (у даљем тексту: Министарство), за ускладиштене пољопривредне производе издају депоненту робни запис. Ако се догоди штета на  ускладиштеним пољопривредним производима за које је издат робни запис, јавно складиште је дужно да исплати штету, уколико је за исту одговорно, а у случају да јавно складиште то не учини, штету ће исплатити Компензациони фонд из својих средстава (могући разлози да јавно складиште не плати штету су: оспоравање своје одговорности за насталу штету, недостатак финансијских средстава за испуњење обавезе и др).
Робни запис

Робни запис је хартија од вредности којом се доказује власништво над назначеном количином и квалитетом ускладиштеног пољопривредног производа, и одређује обавезу јавног складишта да чува, и на захтев имаоца робног записа изврши предају депоноване робе. То је дводелна хартија од вредности и састоји се од признанице и заложнице, којим деловима се може трговати одвојено или заједно, на берзи или ван ње. 

Робни запис представља квалитетну хартију од вредности, и сигуран инструмент обезбеђења потраживања повериоца. Из ових разлога Народна банка Србије је Одлуком о класификацији билансне активе и ванбилансних ставки банке, робном запису дала статус адекватног средства обезбеђења.

Ималац робног записа може искористити робни запис као средство обезбеђења за добијање кредита, или продајом доћи до ликвидних средстава за финансирање производног процеса.
4) Организациона шема и запослени

Укупно је систематизовано 11 послова, у оквиру којих у Компензационом фонду послове обавља 4 извршиоца. 
Новим Правилником о организацији и систематизацији послова Компензационог фонда Републике Србије усаглашени су послови који се обављају са Одлуком о максималном броју запослених на неодређено време у систему државних органа, систему јавних служби, систему Аутономне покрајине Војводине и систему локалне самоуправе за 2015. годину („Службени гласник РС“, број 101/15), по ком основу Компензациони фонд може да систематизује послове за максимално 4 (четири) запослена на неодређено време. Правилник је достављен на сагласност Влади. Поступак давања сагласности је у току.
II ИЗВРШАВАЊЕ НАДЛЕЖНОСТИ КОМПЕНЗАЦИОНОГ ФОНДА
1. Поступци у вези са захтевима за накнаду штете
Компензациони фонд утврђује постојање обавезе за исплату штете, и врши ову исплату, у складу са Законом и Правилима пословања, што чини Компензациони фонд значајним субјектом у спровођењу Закона у оквиру система јавних складишта. 

У току 2016. године Компензациони фонд је водио поступке по захтевима за исплату штете за коју је одговорно јавно складиште, и то:

· Захтеве за накнаду штете према јавном складишту за пољопривредне производе „ГРАНИКО“ доо Уљма, Ритски пут бб, поднели су: 

· Banca Intesa ad Београд, за износ од 21.896.221,67 дин. и за износ од 58.344.841,92 дин., са споредним потраживањима;
· Републичкa дирекцијa за робне резерве, за исплату тржишне вредности житарица у укупним количинама и то: кукуруз – 11688,751 тона и пшеница – 6416,664 тона, укупно 18105,415 тона;
· Комерцијална банка ад Београд, за износ од 511.463,85 ЕУР у динарској противвредности по средњем курсу на дан плаћања.  

Компензациони фонд је реализовао банкарске гаранције које је јавно складиште „ГРАНИКО“ доо предало за обезбеђење потраживања у вези са исплатом штете, у укупном износу од 44.485.617,42 динара. Овај износ је намењен за исплату штете подносиоцима захтева. Поред банкарских гаранција Компензациони фонд је засновао хипотеке у вредности од cca 3.360.000 ЕУР, што је такође у функцији исплате штете.
Поред поднетог захтева за накнаду штете, Републичкa дирекцијa за робне резерве по истом основу покренула је и судски спор против Компензационог фонда пред Привредним судом у Београду, Посл. Бр. 7.П. 691/2016, за износ од 364.561.179,51 динара, са законском затезном каматом од 20.06.2014. године, до исплате. Компензациони фонд је оспорио тужбени захтев истицањем да је тужба недозвољена и неоснована, из разлога што је Републичкa дирекцијa за робне резерве поднела захтев за накнаду штете Компензационом фонду у складу са чланом 49. Закона, као и захтев у овој парници по истом основу.  Поступак је у току.
Пред Привредним судом у Београду покренут је стечајни поступак над стечајним дужником „ГРАНИКО“ доо – у стечају, Београд, ул. Влајковићева 29/2, Посл. бр. 5.Ст.116/2015. У овом поступку Компензациони фонд Републике Србије поднео је стечајну пријаву разлучног условног потраживања за износ од 480.090.800,00 динара. Пријављено потраживање у овом поступку је у функцији исплате штете подносиоцима захтева након утврђивања да ли је „ГРАНИКО“ доо – у стечају одговорно за исту, а у вези са поступањем у временском периоду када је пословао као јавно складиште. У овом поступку утврђено је и признао условно потраживање Компензационог фонда у износу од 433.242.097,06 динара, а оспорен је део пријављеног потраживања и то за износ од 46.848.702,94 динара. За оспорени део потраживања Компензациони фонд је упућен да покрене парнични поступак ради утврђења оспореног потраживања. Поднети тужбени захтев Компензационог фонда по овом основу Привредни суд у Бограду је одбио пресудом од 06.04.2016. године на коју ће Компензациони фонд изјавити жалбу у законском року. 
· Захтеве за накнаду штете према јавном складишту за пољопривредне производе „СИЛОС“ доо – у стечају, Ковин, поднели су:
· АИК Банка ад Београд, за износ од 123.746.694,11 динара, са споредним потраживањима;
· Banca Intesa ad Београд, за износе од: 85.440.154,49 динара и од 25.489.100,30 динара, са споредним потраживањима.
Компензациони фонд је реализовао банкарску гаранцију које је јавно складиште „СИЛОС“ предало за обезбеђење потраживања у вези са исплатом штете, у износу од 21.176.988,80 динара. Овај износ је намењен за исплату штете подносиоцима захтева. 
У поступку који је спровео Управни одбор Фонда у складу са Законом, а увидом у налазе пољопривредне инспекције, између осталог је утврђено да се штета није догодила у периоду важења дозволе за рад наведеног јавног складишта, па у складу с тим не постоји обавеза Компензационог фонда за исплату штете. Из ових разлога одлукама Управног одбора захтеви банака су одбијени, а против одлука Управног одбора наведене банке су поднеле тужбе ради њиховог оспоравања, односно покренуле су управне спорове. Поступци су у току. 
Пред Привредним судом у Панчеву покренут је стечајни поступак над стечајним дужником „СИЛОС“, Посл. бр. 2.Ст.13/2015. У овом поступку Компензациони фонд поднео је стечајну пријаву условног потраживања за износ од 237.054,07 динара. Пријављено потраживање у овом поступку је у функцији исплате штете подносиоцима захтева након утврђивања да ли је „СИЛОС“ одговоран за исту, а у вези са поступањем у временском периоду када је пословао као јавно складиште. У овом поступку оспорено је потраживање Компензационом фонду у целини, са напоменом да је исто условно евидентирано, што значи да ће бити признато након што Компензациони фонд исплати штету.
· Захтев за накнаду штете према јавном складишту за пољопривредне производе „АГРОПОСЛОВИ“ доо – у стечају, Нови Београд, поднела је Banca Intesa ad Београд, за износ од 75.458.534,18 динара, са споредним потраживањима.

Компензациони фонд је реализовао банкарску гаранцију које је јавно складиште „АГРОПОСЛОВИ“ предало за обезбеђење потраживања у вези са исплатом штете, у износу од 8.434.555,46 динара. Овај износ је намењен за исплату штете подносиоцима захтева.
У поступку који је спровео Управни одбор Фонда у складу са Законом, а увидом у налазе пољопривредне инспекције, између осталог је утврђено да се штета није догодила у периоду важења дозволе за рад наведеног јавног складишта, па у складу с тим не постоји обавеза Компензационог фонда за исплату штете. Из ових разлога одлуком Управног одбора захтев банке је одбијен, а против одлуке Управног одбора наведена банка је поднела тужбу ради њеног оспоравања, односно покренула је управни спор. Поступак је у току. 
Пред Привредним судом у Београду покренут је стечајни поступак над привредним друштвом „АГРОПОСЛОВИ“, Посл. бр. 1.Ст.219/2015. У овом поступку Компензациони фонд Републике Србије поднео је стечајну пријаву условног потраживања за износ од 75.458.534,18 динара. Пријављено потраживање у овом поступку је у функцији исплате штете подносиоцима захтева након утврђивања да ли је привредно друштво „АГРОПОСЛОВИ“ одговорно за исту, а у вези са поступањем у временском периоду када је пословао као јавно складиште. У овом поступку утврђено је и признао условно потраживање Компензационом фонду у износу од 75.458.534,18 динара.
У вези са овим поступком Републичкa дирекцијa за робне резерве покренула је и судски спор против Компензационог фонда пред Вишим судом у Београду, Посл. Бр. 7.П. 80/2016, за износ од 129.986.470,68 динара, са законском затезном каматом од 02.12.2015. године, до исплате. Компензациони фонд је оспорио тужбени захтев истицањем да је тужба недозвољена и неоснована, из разлога што је Републичкa дирекцијa за робне резерве била обавезна да по овом основу поднесе захтев Компензационом фонду за накнаду штете у складу са чланом 49. Закона, а не  суду, с обзиром да је чланом 49. Закона, прописано да је надлежност Компензационог фонда утврђивање постојања и исплата штете која је настала у вези са ускладиштењем пољопривредних производа по робном запису у складу са Законом, за коју је одговорно јавно складиште. Поступак је у току.
2. Права Компензационог фонда по основу плаћене штете


Евентуалном исплатом штете на пољопривредним производима Компензациони фонд стиче право регресног захтева према јавном складишту, до пуног износа исплаћене  штете са свим споредним потраживањима, на основу члана 39. Закона. У случају да јавно складиште не поступи по регресном захтеву, Компензациони фонд наплаћује своја потраживања реализацијом предатих инструмената обезбеђења по овом основу.  

На основу члана 40. ст. 1. и 2. Закона, за обезбеђење наплате свих потраживања Компензационог фонда према јавном складишту, која настану у вези са складиштењем пољопривредних производа, јавно складиште је дужно да преда Компензационом фонду неопозиву, безусловну и плативу на први позив гаранцију банке на износ који је еквивалентан динарској противвредности 10% робе коју јавно складиште може да прими на складиштење у односу на укупни регистровани капацитет јавног складишта. Гаранција се издаје са роком важења од 60 дана дужим од истека дозволе за рад  јавног складишта.


Компензациони фонд може, у случајевима када процени да је то неопходно, затражити од јавног складишта поред гаранције банке и додатне инструменте обезбеђења за своја потраживања према јавном складишту, на основу члана 40. став 3. Закона.

 3. Финансиско пословање Компензационог фонда
На основу члана 45. став 2. Закона средства за рад Компензационог фонда обезбеђују се из:
1) средстава буџета Републике Србије;

2) уплата које врши јавно складиште у корист Компензационог фонда;

3) прихода Компензационог фонда;

4) донација;

5) других извора, у складу са законом.

Приходи Компензационог фонда у 2016. години:

                                                                                        У РСД

	Врста прихода
	Планирано

2016. год.
	Остварено у

2016. год. 


	Индекс  (%) оствар. план.

	Приходи из буџета Републике Србије 
                                                 
	12.600.000,00
	-


	-

	Једнократна годишња чланарина коју јавна складишта уписана у Регистар, уплаћују у корист Компензационог фонда, на основу члана 7. став 1. тачка 1) Закона
	5.000,00
	-
	-

	Месечни динарски износ по тони ускладиштених пољопривредних производа који је јавно складиште дужно да уплати Компензационом фонду, на основу члана 7. став 1. тачка 2) Закона
	3.003.000,00       
	1.540.312,00
	51,3

	Камата на пласирана слободна новчана средства Компензационог фонда
	1.200.000,00


	1.824.487,00
	152,0

	Укупни приходи 
	16.808.000,00
	3.364.799,00
	20,0


На основу члана 47. Закона, а у циљу заштите реалне вредности капитала, Компензациони фонд је у 2016. години пласирао слободна новчана средства код изабраних пословних банака, у складу са Законом, општим актима, одлукама органа Компензационог фонда и пренетим овлашћењем Министра финансија на директора и заменика директора Компензационог фонда, за закључење уговора о инвестирању.  Одлуком Управног одбора, на основу јавног огласа, одређене су пословне банке код којих ће Компензациони фонд  пласирати слободна новчана средства.
Пласирана новчана средства потичу од:

· наплаћених гаранција банака, које су јавна складишта предала Компензационом фонду на основу члана 40. Закона. Oва средства су намењена за исплату штете на ускладиштеним пољопривредним производима по издатом робном запису, за коју је одговорно јавно складиште;
·  месечног динарског износа по тони ускладиштених пољопривредних производа који је јавно складиште дужно да уплати Компензационом фонду, на основу члана 7. став 1. тачка 2) Закона;
·  једнократне годишње чланарине коју јавна складишта уписана у Регистар, уплаћују у корист Компензационог фонда, на основу члана 7. став 1. тачка 1) Закона.
Приход од пласмана слободних новчаниг средстава у 2016. години:  
	Врста прихода
	Просечни износ депозита
	Остварени приход

	Камата на пласирана слободна новчана средства 
	68.000.000,00
	1.824.486,48


 Расходи Компензационог фонда у 2016. години:

                                                                                                                            У РСД

	Врста расхода
	Планирано

2016. год.
	    Остварено у

2016.год.


	          Индекс - (%)оств./ плана

	Зараде и накнаде запослених
	7.100.000,00
	6.904.867,00


	97,2



	Накнаде за чланове Управног одбора


	2.075.000,00
	172.462,00
	8,3

	Остали расходи 
	3.865.000,00
	670.528,00
	

	               Укупни расходи 
	13.040.000,00
	7.747.857,00
	             59,4



Укупни приходи и расходи Компензационог фонда у 2016. години:

	1
	Укупни приходи у 2016. години
	     3.364.798,69

	2
	Укупни расходи и издаци у 2016. години
	      7.747.857,12

	               Мањак прихода- дефицит у 2016. години
	- 4.383.058,43


Укупни приходи су остварени у износу од 3.364.798,69 динара, а планирани су у 2016. години у износу од 16.808.000,00 динара, што представља индекс остварења прихода од 20 %. Значајна разлика између планираних и остварених прихода узрокована је следећим разлозима:

· У 2016. години није извршена очекивана уплата из буџета у корист Компензационог фонда. 
· Развој система јавних складишта није се одвијао на очекиваном нивоу. Из система је изашло већи број складишта, тако да је у овом тернутку лиценцирано само једно јавно складиште са складишним капацитетом од 11.000 тона. То је битно смањило прилив средстава од уплата које врше јавна складишта у корист Компензационог фонда у складу са Законом по основу чланарине, као и по основу месечног динарског износа по тони ускладиштених пољопривредних производа, који је јавно складиште дужно да уплати Компензационом фонду, на основу члана 7. став 1. тачка 2) Закона.
Смањење извора финансирања узроковало је неопходност значајног смањења трошкова пословања, односно ови трошкови чињени су само у функцији одржавања минималног процеса рада, како рачуни Компензационог фонда не би били доведени у блокаду. У 2016. години планирани су укупни трошкови пословања у износу од 13.040.000,00 динара. Рационализациом пословања у 2016. години укупни трошкови су износили 7.747.857,00 динара, што представља индекс остварења трошкова од 59,4%. 
Највећа смањења трошкова у апсолутном износу у односу на планиране, остварено је због:

· умањења зарада запослених које су одлуком директора умањене за 35%, у односу на одређене зараде у складу са одлуком Управног одбора о зарадама запослених и закљученим уговорима о раду, а неке од накнада запосленима нису ни исплаћиване;
· неплаћања накнаде члановима Управном одбору, због финансијских тешкоћа Компензационог фонда, а Надзорни одбор није заседао, па није било основа за исплату накнаде;

· смањења других расхода као што су: службена путовања (индекс остварења 0,2 %),  режијски трошкови (индекс остварења 0,9 %), као и због смањења других трошкова пословања који су значајно умањени услед примене строгих критеријума у рационализацији пословања Компензационог фонда.
Поред уштеда по свим ставкама потрошње у пословању, Компензациони фонд је у 2016. години остварио дефицит у износу од 4.383.058,43 динара, који се покрива  из нераспоређене добити остварене ранијих година у износу од 1.297.547,84 динара, о чему  је Управни одбор донео одлуку, а остатак дефицита у износу од 3.085.510,59 динара остаје  непокривен.
Дефицит је исказан из разлога што су укупни приходи у 2016. години мањи од планираних, односно остварени су са индексом од 20% од планиранх, а узрок томе је што није извршена уплата из буџета за рад Компензационог фонда, односно од 2011. године за рад Компензационог фонда из буџета је уплаћено само 2.000.000,00 динара. 

У вези са финансирањем Компензационог фонда неопходно је истаћи да Фонд није основан као тржишни субјект, односно не пласира робу и/или услуге на тржишту, од чега би могао да остварује приходе и добит. Делатност Компензационог фонда, прописана чланом 49. Закона, је утврђивање и исплата штете настале на пољопривредним производима по издатом робном запису за коју је одговорно јавно складиште, у складу са чланом 39. Закона. То је разлог што финансирање пословања Фонда искључиво зависи од развоја система јавних складишта, а до тада и од буџетског финансирања на основу члана 45. став 2. тачка 1) Закона. У случају када буџетска средства нису уплаћена, Компензациони фонд не може да извршава своје обавезе, а доведено је у питање и извршење основне функције због које је и основан, односно неминовно се ствара дефицит у пословању, што угрожава како Компензациони фонд, тако и систем јавних складишта у целини. Оваква ситуација извесно узроковати блокаду рачуна, отварање стечајног поступка и гашење Фонда, јединог преосталог субјекта у систему јавних складишта који полако, али сигурно, нестаје из разлога који се не могу рационално спознати нити објаснити. 
Целокупно финансијско пословање Компензационог фонда приказано је у Завшном рачуну Компензационог фонда Републике Србије за 2016. годину, који се прилаже уз овај извештај.
             
4. Извршавање надлежности Управног одбора
 
У 2016. години Управни одбор је одржао 2 седнице, на којима је донео акта неопходна за рада Компензационог фонда. 

На основу члана 52. став 1. Закона и члана 21. став 1. Статута Компензационог фонда, Управни одбор је донео акта, којима је регулисано пословање Компензационог фонда, и то:

1. Завршни рачуна Компензационог фонда за 2015. годину;

2. Извештај о пословању Компензационог фонда у 2015. години;
3. Правилник о организацији и систематизацији послова Компензационог фонда Републике Србије;
4. Правилник о начину обављања послова јавне набавке у Компензационом фонду Републике Србије;
5. Одлуку о избору предузећа за ревизију за вршење ревизије финансијских извештаја Компензационог фонда за 2016. годину;
6. Одлуке по захтевима за накнаду штете.
  Управни одбор је на својим седницама доносио и друга акта, и разматрао и различита питања у оквирима делетности Компензационог фонда, и питања везана за примену Закона.

III  ФИНАНСИЈСКИ ИЗВЕШТАЈИ KОМПЕНЗАЦИОНОГ ФОНДА  ФОНДА
ЗА ПЕРИД 01.01 ДО 31.12. 2016. ГОДИНИ
1)  Завршни рачун Компензационог фонда за 2016. годину 
Завшни рачун Компензационог фонда Републике Србије за 2016. годину, састављен је у складу са:

· Уредбом о буџетском рачуноводству („Службени гласник РС“ бр.125/03 и 12/06);
· Правилником о начину припреме, састављања и подношења годишњег извештаја,  завршног рачуна корисника буџетских средстава (,,Службени гласник РС“, бр.51/07 и 14/08 исправка);
· Правилником о стандардном класификационом оквиру и контном плану за буџетски                  систем (,,Службени гласник РС“,бр. 103/2011, 10/12, 18/12, 95/12, 99/12, 22/13, 48/13 и 61/13);
· Правилником о рачуноводству Компензационог фонда Републике Србије.

Наведеном Уредбом прописана је обавеза примене МРС за Јавни сектор, у делу који се односи на примену готовинског рачуноводственог основа. Готовински основ дефинисан је као начело рачуноводственог обухватања прихода и расхода у тренутку наплате, односно плаћања.

Изменом Правилника о начину припреме, састављања и подношења завршних рачуна КБС, са применом од 2007. године, дошло је до промене, између осталог и у исказу буџетског суфицита и дефицита, тако да се укупни проходи и расходи повећавају за примања и издатке од продаје и набавке нефинансијске имовине.


Према члану 65. Закона о буџетском систему, прописано је да Годишњи извештај-Завршни рачун, садржи и исказује се на обрасцима:

· Биланс стања..................... .....................................................  Образац  1

· Биланс прихода и расхода...................................................... Образац  2

· Извештај о капиталним издацима и примањима................. Образац  3

· Извештај о новчаним токовима.............................................  Образац  4

· Извештај о извршењу буџета.................................................   Образац  5

· Извештај екстерне ревизије о финансијским извештајима.
    Обрасци Завршног рачуна  дати су у целини у Извештају екстерне ревизије, стога их овде посебно не наводимо. 
2)  Ревизије финансијских извештаја за период од 01.01. до 31.12. 2016. години
 Компензациони фонд води пословне књиге и саставља финансијске извештаје  у складу са прописима којима се уређује рачуноводство и ревизија. Ревизија пословања Компензационог фонда обавља се у складу са законом којим се уређује ревизија. 

На основу одлуке Управног одбора ревизију финансијских извештаја Компензационог фонда за 2016. годину, извршило је Предузеће за ревизију „Grant Thornton Revizit“ d.o.o. Београд. 
Након извршене ревизије финансијских извештаја, ревизор је изнео позитивно мишљење за период 01.01. до 31.12.2016. године, које гласи:

„По нашем мишљењу, финансијски извештаји завршног рачуна Компензационог фонда РС истинито и објективно, по свим материјално значајним питањима, приказују финансијску позицију Компензационог фонда РС на дан 31.12.2016. године, остварене приходе и расходе и новчане токове за годину која се завршила на тај дан у складу са рачуноводственим прописима који се односе на буџет и буџетске кориснике, који се примењују у Републици Србији.
Завршни рачун Компензационог фонда РС у целости је урађен у складу са важећим законским прописима и нису утврђене неусклађености са законском регулативом у вези буџетског пословања и извештавања.“
Годишњи финансијски извештаји за период 01.01. до 31.12.2016. године, са мишљењем ревизора и Завшни рачун Компензационог фонда Републике Србије за 2016. годину, Компензациони фонд  доставља Влади у прилогу овог извештаја, и јавно их објављује на интернет презентацији Компензационог фонда.
          









     ДИРЕКТОР             







   
                                                                                                                                           Саша Ждрња , с.р.  

ПРИЛОЗИ: 
1) Годишњи финансијски извештаји за период 01.01. до 31.12.2016. године, са мишљењем Ревизора;
2) Завшни рачун Компензационог фонда Републике Србије за 2016. годину.

